মিটু আন্দোলন সমাজে আলোড়ন তুলেছে ঠিকই, কিন্তু প্রান্তিক মহিলাদের হেনস্থার কথা কি আদৌ প্রকাশ্যে আসছে? সংশয় রয়েই গিয়েছে। এবার শহরের বস্তিবাসী মহিলাদের মধ্যে মিটু আন্দোলনের বার্তা নিয়ে যাওয়ার উদ্যোগ নিলেন কলেজ, বিশ্ববিদ্যালয়ের ছাত্রী, গবেষকদের একাংশ। সঙ্গে থাকবেন পরিচারিকা সংগঠনের সদস্যেরা।
আগামী ৫ নভেম্বর থেকে একমাস ব্যাপী শহরে ৫টি বস্তিতে কর্মস্থলে মহিলাদের যৌন হেনস্থার সংস্কৃতির প্রতিবাদে প্রচার করবেন উদ্যোক্তারা। বিভিন্ন কর্মশালা, ডকুমেন্টরি প্রদর্শন, আলোচনাসভায় অংশ নেবেন শ্রমজীবী মহিলারা। তাঁদের আইনি পরামর্শ দেবেন আইনজীবী এবং একাধিক মহিলা এবং মানবাধিকার সংগঠনের সদস্যেরা। উদ্যোক্তাদের দাবি, যে মহিলারা ইটভাটায় বা পরিচারিকার কাজ করেন, যৌন হেনস্থা তাঁদের প্রতিদিনের সমস্যা। কিন্তু সেই অভিজ্ঞতাগুলি প্রকাশ্যে আসে না। চেনা ছবিটা বদলাতেই তাঁদের এমন উদ্যোগ।
যাদবপুর বিশ্ববিদ্যালয়ের গবেষক অরুণিমা ভট্টাচার্য বলেন, ‘‘মিটু আন্দোলন অত্যন্ত গুরুত্বপূর্ণ একটি উদ্যোগ। কিন্তু সমাজের প্রান্তিক অবস্থানে থাকা নারীদের সঙ্গে এর কোনও যোগ নেই। যে বিপুল সংখ্যক শ্রমজীবী মহিলা প্রতিদিন কর্মস্থলে যৌন হেনস্থার শিকার হন, তাঁদের অংশগ্রহণ ছাড়া এই ধরনের আন্দোলন সফল হতে পারে না।’’ তিনি জানান, গোবিন্দপুর, পাম অ্যাভিনিউ, পঞ্চাননতলা, কাঁকুড়গাছি ও কসবার বস্তি এলাকায় মোট ২১টি কর্মশালা করা হবে। বস্তিবাসী মহিলাদের যৌন হেনস্থার কথা রেকর্ড করা হবে। তাঁদের আইনি পরামর্শ দেবেন ২৬ জন মহিলা আইনজীবী।
বালিগঞ্জ গৃহপরিচারিকা কল্যাণ মঞ্চের কোষাধ্যক্ষ অর্চনা নস্কর বলেন, ‘‘কাজ করতে গিয়ে যৌন হেনস্থা আমাদের নিত্যসঙ্গী। কিন্তু প্রতিকার পাই না। তাই আমরাও এই উদ্যোগে যোগ দিয়েছি।’’